Azonnali hatállyal határozatlan időre felfüggesztik a Fidesz néppárti tagságát. Manfred Weber azt mondta, a Fidesz kizárása nem került le a napirendről, de majd az értékelő bizottság jelentése után döntenek erről.

Joseph Daul néppárti elnök azt posztolta a Twitteren, hogy azonnali hatállyal határozatlan időre felfüggesztik a Fidesz tagságát. A posztja szerint 190-en szavazták meg a javaslatot, és 3-an szavaztak ellene.

A felfüggesztés részeként a Fidesz nem vehet részt a Néppárt ülésein, nem szavazhat, és jelölteket sem állíthat a pozíciókra.

#Fidesz will be suspended with immediate effect and until further notice following today’s vote of EPP members (190 in favour, 3 against). The suspension entails:

▪No attendance at any party meeting

▪No voting rights

▪No right to propose candidates for posts — Joseph Daul (@JosephDaul) 2019. március 20.

A szavazás után Manfred Weber azt mondta, nagyon intenzív délutánon vannak túl, és nem volt egyszerű a döntés, de a Fidesz tagságát felfüggesztik.

Azt mondta, a Néppárt a felfüggesztés mellett döntött, ez azt jelenti, hogy nem szavazhatnak, nem vehetnek részt gyűléseken, így már a csütörtöki gyűlésen sem. A Fidesznek a felfüggesztés ideje alatt semmilyen beleszólása nem lesz a Néppárt politikájába. "Ez egy egyértelmű döntés" – mondta Weber, aki nem tért ki azokra a hírekre, hogy a Fidesz kedvére átírhatták a javaslatot.

A másik döntés, amit hoztak, az a háromtagú bizottságról szól. Weber azt mondta, létrehoznak egy háromtagú értékelő bizottságot is annak érdekében, hogy újraépítsék a bizalmat a Fidesz és a Néppárt között. A bizottságnak három tagja lesz, Herman Van Rompuy, az Európai Tanács előző elnöke, Wolfgang Schüssel volt osztrák kancellár és Hans-Gert Pöttering, az Európai Parlament volt elnöke.

Itt megnézheti Manfred Weber sajtótájékoztatóját:

Weber hozzátette,

a Fidesz kizárása nem került le az asztalról, ez továbbra is ott van, de előbb megvárják az értékelő bizottság döntését.

Weber hozzátette, az EPP átlátható és demokratikus módon hozta meg a döntést titkos szavazással.

Kitért arra is, hogy az utóbbi napok vitái nagyon intenzívek voltak, de a mai vita is tartalmas volt, az is kiderült, hogy mi okozta a konfliktust a Fidesz és a Néppárt között, de az üzenet világos és egyértelmű: a Fidesz tagságát felfüggesztik. Hozzátette, ezzel szerinte a Néppárt egységet mutatott, és világos üzenetet küldött.

Weber azt is megemlítette, reggel beszélt Michael Igantieff-fel, a CEU rektorával, akivel arról beszélt, hogy lehet megoldás a CEU Magyarországon maradására. "Ez szintén reményt ad, hogy tudunk együtt dolgozni" – mondta Weber.